Boere optimisties ná goeie reën | News24
Boere optimisties ná goeie reën
ONDANKS 'n waarskuwing oor moontlike swaar neerslae aan die kusgebiede en aangrensende binneland wat tot Sondagaand vir die Oos-Kaap gegeld het, is boere in die provinsie verheug oor die reën.
Casper Labuschagne, voorsitter van die Oos-Kaapse tak van die nasionale wolkwekersvereniging (NWKVOK), sê boere is baie bly en dankbaar. Dit is nou lusernplanttyd en hy kan al in sy gedagte die gedreun van die trekkers hoor wat die lande omploeg om dit gereed te kry vir die saad.
"Ons kan die somer nou met ongekende optimisme tegemoetgaan, want Januarie was ons gewaarsku dat die volgende somer 'n droë een sou wees. Nou kan ons die winter deurgaan in afwagting van groen karoobossies, groter lammeroeste, beter gehalte wol en groter opbrengste, alles as gevolg van hierdie wonderlike reëns voor die winter," sê Labuschagne.
Pierre Joubert, hoofbestuurder van die Gamtoosbesproeiingsraad, sê boere juig behoorlik en is baie dankbaar oor die reën, want hulle spaar geweldig baie water as die hemelsluise ooptrek.
"Die boere in die Gamtoosvallei beskik oor gesofistikeerde besproeiingstoerusting, maar die reënwater maak 'n besliste verskil aan die hoeveelheid water wat hulle kan bespaar. Daar was ook neerslae in van die opvanggebiede van die damme, insluitende die Kougadam, maar dis nog onseker of daar enige afloop na die dam sal wees," sê hy.
Volgens Cobus de Klerk die voorsitter van die Sybokhaartelersvereniging, sal die harde buie wat op baie plekke voorgekom het sedert Donderdag, die veld grootliks kan aanhelp om voor die winter te herstel.
"Op my plaas het ek van net na middernag vanoggend (gister) 10,5 mm sagte deurdringende reën gemeet, wat baie welkom is.
"Veral die karoobossie reageer vinnig op sulke reën, hoewel gras ook kan begin bot, maar dit is nou te naby aan die winter vir dit om ten volle te herstel," sê De Klerk gesê, en voeg by dat boere nou die winter met optimisme tegemoet kan gaan